[{"text_idx": "#000000", "text": "Mortkondamno de Billy Waldon nuligita"}, {"text_idx": "#000002", "text": "Foto farita dum la karavano de junaj usonanoj, kiujn Noic\u0302jo gvidis al la UK kaj IJK en 1985. Lau\u0306 la notoj en la malantau\u0306a flanko, temas pri la \u201dDomo en Bonn\u201d, kaj almenau\u0306 du el la fotitoj dau\u0306re aktivas: Bertilo Wennergren kaj Damir Malkoc\u030c."}, {"text_idx": "#000003", "text": "En januaro, la kasacia kortumo de Kalifornio anoncis sian decidon pri la kazo de la esperantisto Noic\u0302jo Sekvojo, kiu estis kondamnita al mortopuno antau\u0306 pli ol tridek jaroj post akuzo pri interalie tri murdoj. La kasacia kortumo komplete nuligis la rezultojn de lia proceso, kaj sekve la jug\u0302on kontrau\u0306 li."}, {"text_idx": "#000004", "text": "La kortumo deklaris unuanime ke okazis gravaj problemoj en la proceso kontrau\u0306 Noic\u0302jo, kaj tial nuligis la tutan proceson, inkluzive de la kondamno al mortopuno."}, {"text_idx": "#000005", "text": "La problemoj, kiujn la kortumo trovis en lia kazo, povas aspekti arkanaj al ne-advokatoj. Sed baze temas pri tio, ke li ne ricevis adekvatan advokatan reprezentadon, kaj la kortumo en 1991 efektive devis garantii tion."}, {"text_idx": "#000006", "text": "Principe tiu decido estas bona novaj\u0302o por Noic\u0302jo, kvankam restas multe da necerteco por li. Oni eble iniciatos novan proceson kontrau\u0306 li, kaj ec\u0302 la decido pri tio ne nepre okazos tre rapide. Noic\u0302jo nun ag\u0302as 71 jarojn, pasigis pli ol duonon de sia vivo en la fifama prizono San Quentin, kaj suferadas pro malsanoj kaj la malliberejaj kondic\u0302oj."}, {"text_idx": "#000007", "text": "San Quentin famig\u0302is interalie pro koncerto kiun Johnny Cash registris tie en 1969, kaj pro la morto tie en 1971 de George Jackson, influa membro de la partio Nigraj Panteroj (Black Panther Party). G\u0302i estas la sola prizono en Kalifornio kun ekzekutejo. G\u0302i situas rande de la golfeto de San Francisko."}, {"text_idx": "#000008", "text": "Ne c\u0302iu s\u0302tato en Usono permesas mortopunon. Por tiuj, kiuj permesas, g\u0302enerale pasas jardekoj inter la kondamno kaj la ekzekuto, dum kiuj okazas diversaj apelacioj. En Kalifornio, 30 jaroj estas konsiderataj \u201daverag\u0302a\u201d dau\u0306ro por la apelaciaj proceduroj."}, {"text_idx": "#000009", "text": "Noic\u0302jo Sekvojo estas c\u0302eroka Esperantisto, kiu estis tre aktiva en la sepdekaj kaj okdekaj jaroj, en Eu\u0306ropo kaj Japanio same kiel en Usono."}, {"text_idx": "#000010", "text": "Noic\u0302jo Sekvojo estas la esperantigo de lia nomo en la c\u0302eroka, \u201dNvwtohiyada Idehesdi (N. I.) Sequoyah\u201d. Antau\u0306 lia aresto li uzis ankau\u0306 sian anglan nomon, Billy Waldon, kaj multaj esperantistoj eble memoros lin kun tiu nomo. De jardekoj li preferas uzi sian c\u0302erokan nomon (au\u0306 ties esperantigitan version)."}, {"text_idx": "#000011", "text": "Li naskig\u0302is kaj kreskis en Tahlequah, Oklahomo (la c\u0302efurbo de C\u0302erokujo) kaj lernis la c\u0302erokan hejme de parencoj. Kiel knabo, li jam tre interesig\u0302is pri lingvoj, kaj pro tio ricevis junag\u0302e la nomon Sequoyah, omag\u0302e al la inventinto de la c\u0302eroka skribsistemo."}, {"text_idx": "#000012", "text": "La c\u0302erokoj estas indig\u0302ena popolo, kiu origine log\u0302is en la sudoriento de la nuna Usono. Inter 1830-50, la usona registaro forpelis ilin lau\u0306 la tiel nomata Vojo de Larmoj trans la riveron Misisipo, kaj promesis lasi ilin tie en eterna paco. Inter 1890-1907, Usono establis tie la s\u0302taton Oklahomo, kaj kurag\u0302igis setladon de ne-indig\u0302enoj. Nuntempe 16 procentoj el la log\u0302antaro de Oklahomo estas indig\u0302enoj (el diversaj popoloj)."}, {"text_idx": "#000013", "text": "La c\u0302eroka lingvo estas eble unika inter indig\u0302enaj lingvoj, pro tio ke g\u0302i havas skribsistemon kreitan de c\u0302eroko, ne bazitan sur aliaj skribsistemoj. Nuntempe la lingvo havas proksimume 2000 parolantojn."}, {"text_idx": "#000014", "text": "Noic\u0302jo Sekvojo lernis Esperanton meze de la 1970-aj jaroj. Kiel marsoldato, li multe propagandis Esperanton surs\u0302ipe dum liaj vojag\u0302oj, ekzemple en Au\u0306stralio kaj Japanio. Li edzig\u0302is al japana esperantistino, kun kiu li havas du gefilojn kaj tri genepojn."}, {"text_idx": "#000015", "text": "Noic\u0302jo Sekvojo (tria de maldekstre) dum la kongreso de SAT en Britujo, 1981."}, {"text_idx": "#000016", "text": "En la 80-aj jaroj, lia mararmea posteno portis lin al Eu\u0306ropo, kaj li aktivis en la movado tie. En 1981, ekzemple, li partoprenis la kongreson de SAT en Britujo. En 1985, li gvidis karavanon da usonaj junuloj al la Universala Kongreso (kaj IJK) en (tiam Okcidenta) Germanujo."}, {"text_idx": "#000017", "text": "En Esperantujo li ofte prelegis pri c\u0302erokaj kaj indig\u0302en-rajtaj temoj, pri kiuj li pasiis. Li estis aktiva en movadoj por indig\u0302enaj rajtoj, kaj celis montri la utilon de Esperanto por indig\u0302enoj, por havi komunan lingvon kiu ne estu la angla au\u0306 de alia koloniista potenco."}, {"text_idx": "#000018", "text": "Li iniciatis ampleksigitan version de Esperanto (nomatan Poliespo) kun polisintezaj trajtoj, c\u0302ar lau\u0306 li, tio estus pli akceptebla por indig\u0302enoj kun polisintezaj lingvoj. Li emfazis, ke li ne volas anstatau\u0306igi Esperanton: Poliespo estas aldonaj\u0302o, kaj c\u0302iu kiu volas lerni g\u0302in, devas lerni unue Esperanton."}, {"text_idx": "#000019", "text": "En 1986 li estis arestita en Kalifornio kaj akuzita pri krimoj, pri kiuj li c\u0302iam asertis sian senkulpecon. Je lia defendo multaj Esperantistoj parolis al la kortumo, pri kaj ec\u0302 en Esperanto. S\u0302ajnas, ke multaj esperantistoj, kiuj konis lin antau\u0306 lia aresto, opiniis tre malvers\u0302ajna, ke li kulpas pri la akuzoj."}, {"text_idx": "#000020", "text": "Lau\u0306 raportoj, la etoso en la kortumo tamen estis tia, ke oni male vidis lian Esperantan agadon kiel plian konfirmon de lia frenezeco. En 1991, Noic\u0302jo estis kondamnita al mortpuno, kaj do restas en prizono ekde tiam."}, {"text_idx": "#000021", "text": "Pluraj esperantistoj tenis kontakton kun li dum la jardekoj, inter aliaj Vilc\u0302jo Harmon (tre konata usona Esperantisto) g\u0302is sia morto en 2019. Krome, Sennacieca Asocio Tutmonda iam kolektis monon por li, informis pri li, kaj diversaj SAT-anoj c\u0302irkau\u0306 la mondo provis sekvi lian kazon, kvankam ofte malfacilis el ekster Usono."}, {"text_idx": "#000022", "text": "Se vi volas mem kontribui al la subteno de s-ro Sekvojo, ekzemple skribante al li leteron, vi povas viziti la retejon de lia familio. Tie vi povas ankau\u0306 trovi iom pli da informo pri li."}, {"text_idx": "#000023", "text": "Adaptita el la origina versio, aperinta en \u201cMus\u0302flugilo\u201d, la bulteno de Esperantistoj en Porto."}, {"text_idx": "#000024", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000025", "text": "EU-subvencio savas la financojn de TEJO"}, {"text_idx": "#000027", "text": "Estus bonege, se iu povus nomi c\u0302iujn homojn en la fotoj. Kaj la precizan lokon de la dua foto."}, {"text_idx": "#000028", "text": "Sur la dorsflanko de la unua foto estas listo de nomoj, eble g\u0302i povas helpi."}, {"text_idx": "#000029", "text": "C\u0302u Eva Formaggio malantau\u0306 Bertilo?"}, {"text_idx": "#000031", "text": "Vers\u0302ajne ne, krom se unu el ili estas la \u201c?\u201d en la listo de nomoj."}, {"text_idx": "#000032", "text": "Damir estas la plej dekstra, kun la blua c\u0302emizo."}, {"text_idx": "#000034", "text": "C\u0302u tiu Davor Klobuc\u030car? C\u0302u do indas g\u0302isdatigi la vikipedian artikolon per informo pri lia morto? Normale oni ja rimarkas kaj markas tion kaze de konataj esperantistoj \u2013 strange, se c\u0302i tie tiel ankorau\u0306 ne okazis."}, {"text_idx": "#000035", "text": "Vi pravas, Marek. Mi ec\u0302 ne sciis pri tiu pag\u0302o. Mi neniam redaktis Vikipedion C\u0302u vi povas fari tion? Li mortis la 29-an de julio 2020."}, {"text_idx": "#000036", "text": "La dua foto trovig\u0302as ankau\u0306 en franclingva retpag\u0302o de SAT-Amikaro kun jena klarigo: \u00abPhoto Henri Masson (par dispositif a\u0300 retardement) prise le 27 mars 1981 a\u0300 l\u2019occasion de la confe\u0301rence annuelle de SATEB (l\u2019e\u0301quivalent de SAT-Amikaro pour la Grande-Bretagne) a\u0300 Swanwick (Derbyshire) en 1981. De gauche a\u0300 droite : Henri Masson (France), Kimie Markarian, N. I. Sequoyah, son e\u0301pouse japonaise Keiko, Bert de Wit (Pays-Bas), John Sykes (G.B.).\u00bb"}, {"text_idx": "#000037", "text": "(Pri Kimie mi g\u0302uste divenis!)"}, {"text_idx": "#000038", "text": "Tamen, c\u0302u la dato estas g\u0302usta? Lau\u0306 pag\u0302o 50 de la revuo \u00abEsperanto\u00bb de marto 1982 (trovebla c\u0302e KUL, pola retejo): \u00abMarto [...] 26-28 SATEB-Kongreso, Swanwick\u00bb. La 27-a de marto 1982 estis sabato, bona tago por la ekskurso. Sed la 27-a de marto 1981 estis vendredo. Mi trovis nenian mencion pri SATEB-kongreso en 1981, sed eble g\u0302i okazis en la sama loko, kaj oni ekskursis en vendredo. Kiu scias?"}, {"text_idx": "#000039", "text": "Informite, ke la loko probable estas apud Swanwick, c\u0302u iu povas nun nomi la konstruaj\u0302on en la fono?"}, {"text_idx": "#000040", "text": "Eble mi eraras, sed lau\u0306 mia scio, Kalifornio ne havas kasacian kortumon sed ja Superan Kortumon."}, {"text_idx": "#000041", "text": "Almenau\u0306 c\u0302i-kaze evidente temas pri decido de Supera kortumo. S\u0302ajne la au\u0306toro decidis g\u0302in nomi kasacia kortumo, sed ekzistas pluraj tiaj en Kalifornio, do oni ne konfuzu la aferon nenecese. Eble ni redaktu lau\u0306e."}, {"text_idx": "#000042", "text": "Mi ne estas spertulo pri la anglosaksa juro, sed lau\u0306 mia scio, en g\u0302i (en Usono) ne ekzistas kasaciaj kortumoj. Kompreneble la Supera Kortumo havas tiun kasacian funkcion, sed ne nur."}, {"text_idx": "#000044", "text": "Bone, s\u0302ang\u0302ite al \u201cSupera kortumo\u201d. Efektive ne evidentas almenau\u0306 lau\u0306 la difino en PIV, c\u0302u ajna apelacia kortumo estas kasacia kortumo, au\u0306 c\u0302u nur la plej supra instanco povas nomig\u0302i kasacia kortumo."}, {"text_idx": "#000045", "text": "Lau\u0306 juraj terminoj nur la plej supera instanco havas kasacian povon.\nIli povas \u201crompi\u201d, nuligi verdikton de pli malalta kortumo.\nLa diferenco je apelaciaj kortumoj estas, ke apelaciaj kortumoj g\u0302enerale rekonsideras la faktojn de la kazo (povas ankorau\u0306 decidi, ke la faktoj estis aliaj) dum la Supera Kortumo, au\u0306 en iuj landoj aparta Kasacia Kortumo (nur) interpretas la signifon de leg\u0302o, c\u0302u leg\u0302o estas signifa al speciala aro da faktoj au\u0306 jug\u0302as pri kiel leg\u0302o devus esti aplikita."}, {"text_idx": "#000046", "text": "En iuj landoj (ne c\u0302iuj), Supera Kortumo ankau\u0306 povas decidi, c\u0302u leg\u0302o estas konforma lau\u0306 la konstitucio kaj se ne, g\u0302i povas nuligi tiun leg\u0302on.\nEn Usono la Supera Kortumo ankau\u0306 havas (interalie) tiun rolon, do ne nur la kasacian."}, {"text_idx": "#000047", "text": "Jen (angle) iom pli detale:"}, {"text_idx": "#000048", "text": "The Supreme Court plays a very important role in our constitutional system of government. First, as the highest court in the land, it is the court of last resort for those looking for justice. Second, due to its power of judicial review, it plays an essential role in ensuring that each branch of government recognizes the limits of its own power. Third, it protects civil rights and liberties by striking down laws that violate the Constitution. Finally, it sets appropriate limits on democratic government by ensuring that popular majorities cannot pass laws that harm and/or take undue advantage of unpopular minorities. In essence, it serves to ensure that the changing views of a majority do not undermine the fundamental values common to all Americans, i.e., freedom of speech, freedom of religion, and due process of law."}, {"text_idx": "#000049", "text": "Efektive en frua malneto mi parolis pri la \u201cSupera Kortumo\u201d sed unu el la provlegantoj proponis \u201cKasacia Kortumo.\u201d PIV difinas tion kiel \u201cplej supera tribunalo\u201d do al mi ne klaras, c\u0302u estas diferenco inter la du. Do, mi vidis neniun kialon ne uzi \u201cKasacia\u201d."}, {"text_idx": "#000050", "text": "En Francujo oni havas \u201cCourt de Cassation\u201d, ni ne forgesu ke la \u201cmajstro\u201d de PIV estis franco, Gaston Waringhien kaj ke troveblas multe da francaj influoj en PIV.\nSe Supera Kortumo ekzakte egalus al Kasacia Kortumo, tiukaze estus nenia problemo, sed la du ne estas samaj.\nKvankam la kazo mem ja estis/as kasacia kazo. C\u0302u vi ankorau\u0306 sekvas? \ud83d\ude09"}, {"text_idx": "#000051", "text": "Mi senhezite uzas la formon \u201ckasacia kortumo\u201d pri la \u201csuperaj\u201d kortumoj en la usonaj s\u0302tatoj."}, {"text_idx": "#000052", "text": "PIV: \u201cNuligo, surbaze de reekzameno de la juraj aspektoj, de decido, verdikto au\u0306 proceduro de malpli alta instanco.\u201d"}, {"text_idx": "#000053", "text": "Tiel funkcias aferoj, c\u0302u ne?"}, {"text_idx": "#000054", "text": "Nu, la nomo en Usono de tiu kortumo estas Supera Kortumo. Nu, mi scias, ke la kalifornia Supera Kortumo ne estas LA Supera Kortumo, sed al mi s\u0302ajnas, ke ankau\u0306 la Supera Kortumo de Kalifornio havas plurajn povojn, ne nur la kasacian povon, do ec\u0302 se temas pri kasacia kazo, estus malg\u0302uste paroli pri kasacia kortumo.\nMi volis legi pli pri la povoj de la Supera Kortumo de Kalifornio, sed g\u0302uste nun (almenau\u0306 c\u0302e mi) ties oficiala retpag\u0302aro ne estas atingebla kaj mi forte supozas, ke la informoj en Vikipedio pri tiu kortumo ne estas kompletaj."}, {"text_idx": "#000055", "text": "Mi ne havas fortan opinion pri tio, c\u0302u Billy Waldon estas kulpa au\u0306 nekulpa pri la murdoj en la akuzo kaj proceso."}, {"text_idx": "#000056", "text": "Sed estas grave atenti, ke la nuligo ne bazig\u0302as sur faktoj au\u0306 detaloj pri la eventoj, sed sur la afero, ke li estis tiam psikiatre taksata \u201cmense nekapabla\u201d. Estas mirinde, ke la jug\u0302ejo permesis al li tamen advokati por si, ec\u0302 se li insistis tion fari. Seriozega kaj nejusta pas\u0302o."}, {"text_idx": "#000057", "text": "Ke \u201cli scias Esperanton\u201d au\u0306 \u201cmi konis lin persone\u201d ne estas sufic\u0302e, por havi opinion pri kulpo."}, {"text_idx": "#000058", "text": "Sed certe, li jam suferis tro, kaj en tiu ag\u0302o ne bezonas novan proceson. (Li estas samag\u0302a kiel mi, efektive)."}, {"text_idx": "#000059", "text": "Mi scivolas, kiel reagis la C\u0302erokia Nacio al lia situacio. Mi ne trovis spurojn pri tio."}, {"text_idx": "#000060", "text": "Lau\u0306 mia kompreno (sed mi devas averti, ke mi scias tre malmulte pri tio), almenau\u0306 en tiu tempo en Usono \u201cmensa nekapableco\u201d ne estis defendo rapide au\u0306 facile akceptita de jug\u0302istoj. Do mi supozas, ke malgrau\u0306 deklaroj de psikiatro(j), la jug\u0302istoj tiutempe ja jug\u0302is lin kapabla."}, {"text_idx": "#000061", "text": "Ne temas pri tio. La afero temis pri tio, ke Noic\u0302jo en 1991 volis reprezenti sin mem, sen advokato. G\u0302enerale homoj kiuj reprezentas sin mem sen advokato estas je granda malavantag\u0302o. Por tia grava kazo, kio povas rezultigi mortkondamnon, la s\u0302tato nur povas permesi tion, se estas nenia dubo pri la mensa stato de la akuzito. Unue la s\u0302tato agnoskis kialojn pridubi la mensan staton; kaj poste, alia jug\u0302isto prifajfis tiun unuan dubon kaj permesis tion, kaj la procezo disvolvig\u0302is."}, {"text_idx": "#000062", "text": "La supera kortumo unuanime decidis, ke la decido de tiu dua jug\u0302isto ne devis okazi, kaj do la procezo estis nuligita."}, {"text_idx": "#000063", "text": "Jes, tion mi komprenas, Brandon. Mia rimarko efektive temis pri la (tiutempe?) malpli ofta akcepto de \u201cInsanity defense\u201d (\u201cmensmalsana defendo\u201d).\nDo mi supozis, ke vers\u0302ajne tiutempe oni ankau\u0306 malpli ofte akceptis, ke iu ne estas sufic\u0302e mense sana por reprezenti sin mem."}, {"text_idx": "#000064", "text": "Tiu penso estus iom logika en mia lando, kie ne estas j\u0302urioj sed en Usono kun jug\u0302oj, kiuj decidas pri la kapableco de homoj prezenti sin mem kaj j\u0302urioj, kiuj decidas pri la akcepto de mensmalsana defendo, tiu penso ne estas logika."}, {"text_idx": "#000065", "text": "Felic\u0302e li havos novan procezon.\nG\u0302uste tial la mortpuno estas kondamninda. Jug\u0302istoj kaj j\u0302urioj povas fari erarojn, kaj ankau\u0306 faras ilin. Se la s\u0302tato mortigis la supozatan krimulon, restas nenia maniero por okazigi justecon."}, {"text_idx": "#000066", "text": "En Nederlando jug\u0302istoj kondamnis flegistinon Lucia de Berk c\u0302ar koincide s\u0302i ofte estis c\u0302eestinta kiam mortis pacientoj.\nSpertuloj kaj jug\u0302istoj taksis la s\u0302ancon, ke c\u0302io estis koincido tiel malgranda, ke ili konvinkig\u0302is, ke s\u0302i kulpas.\nPost 6,5 jaroj da malliberejo, oni tamen \u2013 malgrau\u0306, ke la Supera Kortumo (Alta Konsilio, en Nederlando) jam donis sian, kutime lastan, verdikton \u2013 decidis okazigi novan procezon, kaj trovis, ke s\u0302i estas nekulpa."}, {"text_idx": "#000067", "text": "Ke j\u0302urioj povas erari, tio estas komprenebla. Ke profesiaj jug\u0302istoj faras tiel gravajn erarojn, tio estas malpli komprenebla kaj akceptebla.\nEn multaj s\u0302tatoj/landoj jug\u0302istoj estas nomumitaj por la vivo \u2013 por ke ili estu sendependa. Tamen tiu fakto timigas, se oni pripensas, ke jug\u0302istoj povas fari tiel gravajn erarojn kaj oni ne povas maldungi ilin..."}, {"text_idx": "#000068", "text": "Noic\u0302jo estas senkulpa, kaj al neniu gravas la opinio, c\u0302u forta c\u0302u neforta, de Lee Miller, kiu scias malmulton au\u0306 nenion pri la afero. Noic\u0302jo estis vojag\u0302anta en Eu\u0306ropo, prelegante pri usonindianaj aferoj pri kiuj la usona registaro ne volis ke li parolu. Li estis tial vokita al usona konsulejo kaj ordonita silenti pri ili, kun minaco ke se li ne silentos li suferos tre maldezirindajn sekvojn. Li ignoris la ordonon, dau\u0306re prelegis pri la koncernaj aferoj, kaj nelonge post sia reiro al Usono ig\u0302is persekutata pro nesolvitaj krimoj kies kulpo estis false j\u0302etita al li. Tio estas la vero pri la afero, c\u0302u oni prikonscias kaj agnoskas g\u0302in au\u0306 ne."}, {"text_idx": "#000069", "text": "Mi aldonas ke eblas sendi retmesag\u0302ojn al Noic\u0302jo en lia nuna malliberejo, kie li espereble ne longe restu sed estu finfine liberigita. Necesas iri al meti Waldon c\u0302e \u201cLast Name\u201d, Billy c\u0302e \u201cFirst Name\u201d kaj la postulitan kodon, klaki sur \u201cWALDON\u201d kaj tiam sur \u201cEmail Inmate\u201d. Eble necesos ripeti parton de tiu c\u0302i proceduro. Estas limo de 20 linioj (teknike 2000 karaktroj) kaj de du mesag\u0302oj tage."}, {"text_idx": "#000070", "text": "Mi miras, ke vi scias \u201cla veron pri la afero\u201d, kaj scias, ke li \u201cestas senkulpa\u201d."}, {"text_idx": "#000071", "text": "Lau\u0306 mi, ni simple ne scias."}, {"text_idx": "#000073", "text": "Sen rimarki pri lia kulpeco, la nocio de esperantista murdisto estas grava memorigo lau\u0306 mi, ke ne c\u0302iuj esperantistoj, au\u0306 Esperanto-parolantoj se oni preferas, estas nepre bonaj homoj. Oni jam rimarkis en pasinta artikolo pri tio, ne plu nomi aliajn \u00absamideanoj\u00bb, c\u0302ar ekzistas sufic\u0302e multaj, kiuj evidente ne estas."}, {"text_idx": "#000074", "text": "(Aliflanke, estas tre plorinde, ke oni taksis lin freneza, kaj eble tiel pli vers\u0302ajna murdisto, lau\u0306 lia esperantisteco. Sed mi volas supozi, ke tio estis neglektebla faktoro en la formala jug\u0302o kontrau\u0306 li.)"}, {"text_idx": "#000075", "text": "Pri Noic\u0302jo Sekvojo mem mi ne povas scii. Tamen mi surprizig\u0302as, ke nuligo je lia kondamno estis ec\u0302 konsiderata."}, {"text_idx": "#000078", "text": "Kaj kio konkrete pri krimoj? Kiuj estis murditaj? Pro kio*"}, {"text_idx": "#000079", "text": "Nur detaletoj aperas en Vikipedio * sed en la angla abundas detaloj pri ekstreme seriozaj krimoj \u2013 tamen malmulto pri la helplingvo de li inventita: "}, {"text_idx": "#000080", "text": "Kiam mi jam pensis, ke neniu alia ol UEA mem sukcesas fari la plej malbonan reklamon por si mem, tamen ankorau\u0306 estas escepto:"}, {"text_idx": "#000081", "text": "\u201cAfter being discharged from the Navy in 1984, Waldon had founded several organizations, including the World Humanitarian Church, the World Esperanto Organization and the World Poliespo Organization, which he claimed was a \u201crapid thinking\u201d language that he invented by combining Esperanto and Cherokee.\u201d"}, {"text_idx": "#000082", "text": "\u201c\u201dPost esti eligita el la Mararmeo en 1984, Waldon fondis plurajn organizojn, inkluzive de la Monda Humanitara Eklezio, la Monda Esperanto-Organizo kaj la Monda Poliespo-Organizo, kiujn li asertis estis \u201crapidpensa\u201d lingvo kiun li inventis kombinante Esperanton kaj c\u0302erokean.\u201d\u201d"}, {"text_idx": "#000083", "text": "En mia hejmlando Greklando, kaj supozeble ankau\u0306 en aliaj civilizitaj landoj, se mortkondamno ne estas ekzekutita ene de tri jaroj, g\u0302i au\u0306tomate s\u0302ang\u0302ig\u0302as al dumviva mallibero. (Nuntempe mortpuno ne plu ekzistas en normalaj cirkonstancoj, sed tiu regulo validis ec\u0302 kiam mortpuno estis aplikata.) Ni scias, se nur pro la siatempe fama afero Caryl Chessman, ke tia regulo ne validas en Kalifornio...\nMi konatig\u0302is kun Billy Waldon en Ateno en 1981, kaj tute ne povas imagi ke li kulpas pri la teruraj krimoj, pri kiuj li estis akuzata. Tio, kompreneble, ne estas serioza argumento pri lia senkulpeco \u2014 sed SE li estas senkulpa, Dio mia, kion li trasuferis dum duono de sia vivo!"}, {"text_idx": "#000084", "text": "Civilizita lando ne havas mortpunon, almenau\u0306 ne en nemilita tempo, c\u0302u ne?\nUnue, ja c\u0302iam povas okazi jug\u0302eraroj, kaj due, al tiuj, kiuj opinias, ke nur la mortpuno povas tau\u0306gi, mi c\u0302iam diras: La mortpuno estas tro facila eliro por murdistoj. Dumviva restado en malliberejo estas multe pli granda puno."}, {"text_idx": "#000085", "text": "Noic\u0302jo alvenis hodiau\u0306 al la urba karcero de San Diego, kie li vers\u0302ajne atendos g\u0302is nova procezo. Ne klaras, kiam tio okazos, au\u0306 c\u0302u leteroj senditaj al lia adreso en San Quentin estos plusendata al li en San Diego."}, {"text_idx": "#000086", "text": "Jen la nova adreso, kie Noic\u0302jo povos ricevi leterojn, dum li atendas novan procezon en San Diego:"}, {"text_idx": "#000091", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]